I dtuarascáil atá foilsithe ag eolaithe aimsire na Náisiún Aontaithe, deirtear mura ndéanfar beart suntasach go luath le dul i ngleic le hathrú na haeráide go bhféadfadh sé go mbeadh ganntanas bia ann faoin mbliain 2040.

Deirtear sa tuarascáil go bhfuil an teocht ag ardú go tréan mar gheall ar obair atá ar bun ag an gcine daonna.

Deir na saineolaithe má ardaíonn an teocht 1.5 céim os cionn an teochta a bhí ann roimh ré na tionsclaíochta gur teas aisteach, stoirmeacha agus fuarlaigh a bheas mar thoradh air.

Dúirt iar-Uachtarán na hÉireann Mary Robinson, ar iarthoscaire na Náisiún Aontaithe í maidir le hathrú aeráide chomh maith, go gcreideann sí gur ag mná agus daoine óga atá an chumhacht an teocht a choinneáil faoin leibhéal atá luaite sa tuarascáil.